અમેરિકન સૈનિક હજુ પણ ચ્યૂઇંગમ ચાવી રહ્યો હતો. કેવી માત્ર ચાવ-ચાવ કરતી વિચિત્ર પ્રજા છે આ! “મને લાગે છે કે ફરીને જવાની મનાઈ તો નહીં હોય!” આખરે એક અમેરિકને કહ્યું. એટલે એમણે જંગલની વાટ પકડી અને અડધા કલાક પછી ફરીથી એ જ રસ્તો પકડી લીધો. આગળ જતાં બેવડી કતારમાં કૂચ કરી રહેલી લશ્કરી કેમ્પની એક ટૂકડી ફરીથી તેમને ભેટી ગઈ! અંગ્રેજી બોલતા દુભાષિયાની મદદથી તેમણે ફરી એક વખત એ ટૂકડીના સૈનિકો સાથે વાત કરવી શરૂ કરી. તેમનો ઉપરી અધિકારી એક જીપમાંથી નીચે ઉતરીને તેમની પુછપરછ કરવા લાગ્યો. કેદીઓએ પેટ છૂટ્ટી વાત વાત કરતાં તેમને જણાવ્યું કે ઓસ્કર તેમનો હેર ડિરેક્ટર હતો અને તેઓ યહૂદી હતા! કેદીઓને તો એમ હતું કે તેઓ સુરક્ષિત જગ્યાએ પહોંચી ગયા છે, કારણ કે બીબીસી દ્વારા તેમને જાણવા મળ્યું હતું કે અમેરિકન ફોજમાંના ઘણા અમેરિકનો જર્મન અને યહૂદી મૂળના હતા. પરંતુ કેપ્ટને તેમને હુકમ કરતાં કહ્યું “કોઈ અહીંથી હલશે નહીં…” કોઈ જ ખુલાસો કર્યા વગર, એક યુવાન સૈનિકની દેખરેખ હેઠળ તેમને મૂકીને એ અધિકારી જીપમાં બેસીને ચાલ્યો ગયો. એ સૈનિકે તેમને વર્જિનિયા બ્રાંડની સિગરેટો પીવા આપી. મોંઘી ફેક્ટરીમાં બનેલા ભવ્ય, ચળકતા અને અત્યંત કિંમતી દેખાતાં સૈનિકોના સરંજામ, જીપ અને ગણવેશની માફક એ સિગરેટો પણ ખાસ્સી ચળકતી હતી! એમિલિ અને કેદીઓને ડર હતો કે તેઓ કદાચ ઓસ્કરને પકડી લેશે, પરંતુ ઓસ્કર તો નિશ્ચિંત થઈને ઊંચાઈ પર આવેલા એ જંગલની વાસંતી હવાને શાંતિથી શ્વાસમાં ભરી રહ્યો હતો!